[{"text_idx": "#000000", "text": "Canned memories served in 1 to 4 byte portions"}, {"text_idx": "#000002", "text": "Hiljuti lo\u0303in kaasa u\u0308hes blogiteemalises diskussioonis, mille u\u0308ks asjaosaline esitas ku\u0308llaltki naljaka (kuid tabava) aksioomi ajaveebinduse maailma kohta (see ko\u0303las umbes ja\u0308rgmiselt): \u201eIga universumis eksisteeriva objekti jaoks, eeldusel et inimkond on sellest objektist teadlik, leidub VA\u0308HEMALT u\u0308ks selline onlain-blogi, kus see objekt on ko\u0303ige detailsemate peensusteni la\u0308bi hekseldatud.\u201c See omana\u0308oline adaptatsioon Godwin\u2019i seadusest panigi mind mo\u0303tlema selle u\u0308le, kust vo\u0303iks pa\u0308rineda inimkonna tung ko\u0303ike u\u0308mbritsevat niivo\u0303rd kiivalt ja\u0308a\u0308dvustada ning dokumenteerida. Ehkki ka ka\u0308esolev ajaveeb on loodud nn. \u201colude sunnil\u201d, olen isikliku blogi alustamist kaalunud juba varemgi \u2013 aga huvitav miks? Millest sa\u0308a\u0308rane tunne tekib? On mul siis midagi nii meeletult tarka o\u0308elda?"}, {"text_idx": "#000003", "text": "Ta\u0308nases postituses pu\u0308u\u0308angi lahata mo\u0303ningaid blogimise fenomeni taga peituvaid peamisi eesma\u0308rke ning motiive. Kirjutamise po\u0303hjuste paremaks mo\u0303testamiseks liigitan ajaveebi entusiastid meelevaldsetesse gruppidesse, mis peaks u\u0308hendama sarnaste la\u0308henemiste ning suhtumistega autoreid. Taoline u\u0308ldistus vo\u0303imaldab katta veidikene rohkem pinda ning aitab hoiduda u\u0308ksikute motiivide su\u0308vaanalu\u0308u\u0308si langemisest."}, {"text_idx": "#000005", "text": "Vaieldamatult ko\u0303ige levinum (aga ka ko\u0303ige variatsioonirohkem) blogija tu\u0308u\u0308p \u2013 po\u0303hieesma\u0308rgiks on oma isiklike tunnete ja kogemuste koondamine ning mo\u0303testamine. Taoliste autorite kirjutised sarnanevad ko\u0303ige enam no\u0308. klassikalistele logiraamatu kannetele. Uut sisu lisatakse u\u0308sna regulaarselt (vo\u0303i siis pool-regulaarselt) ning seda pakutakse lugeda alates paarist la\u0308hedasemast so\u0303brast kuni kogu u\u0308mbritseva maailmani va\u0308lja."}, {"text_idx": "#000006", "text": "Kertu blogi nurk \u2013 Eesti neiu kirjeldab ko\u0303iksugu veidraid sekeldusi ja juhtumisi, millega on oma igapa\u0308evaelus kokku puutunud.\nSisulisest ku\u0308ljest liigitub ka ka\u0308esolev blogi (ja\u0308ttes ko\u0303rvale tema kasutuse vaadeldavas o\u0303ppeaines) antud ajaveebi tu\u0308u\u0308bi alla."}, {"text_idx": "#000008", "text": "Need autorid suhtuvad oma isiklikku ajaveebi kui laiendatud kaaskirja, mis peaks pakkuma va\u0308a\u0308rikat ta\u0308iendust nende (harilikult samal veebilehel paiknevale) portfooliole ning veenma potentsiaalset to\u0308o\u0308andjat, et tegu on igati viksi ja kohusetundliku inimesega. Sellist tu\u0308u\u0308pi blogid on va\u0308ga levinud just loovto\u0308o\u0308 tegijate hulgas \u2013 ko\u0303ige sagedamini vo\u0303ib kohata na\u0308iteks kirjanikke, kunstnikke, fotograafe ja erinevat liiki disainereid. Taoliste ajaveebide u\u0308hiseks (ja mo\u0303neti ka naljakaks) jooneks on see, et nad ei sisalda iialgi kiiruga vo\u0303i purjuspa\u0308i tru\u0308kitud sodipostitusi \u2013 iga kirjato\u0308o\u0308 on kui viimse detailini lihvitud briljant."}, {"text_idx": "#000009", "text": "Veerle\u2019s blog 3.0 \u2013 tu\u0308u\u0308piline na\u0308ide u\u0308hest viimistletud \u201cesindusblogist\u201d, milles jagatakse erinevaid graafilise disaini alaseid soovitusi ning na\u0308puna\u0308iteid.\nRa\u0308tsep Marit \u2013 iseo\u0303ppinud Eesti ro\u0303ivadisainer ra\u0308a\u0308gib riietest ning uusimatest trendidest kohalikul moemaastikul."}, {"text_idx": "#000012", "text": "Sellesse kategooriasse liigituvad ko\u0303ik need kirjutajad, kes tegelevad mingit laiemat valdkonda puudutavate no\u0303uannete jagamisega. Nende autorlusel valmivad na\u0308iteks erinevad filmi- ja muusikaarvustuste blogid (The Movie Blog), toidublogid (Good Beer Hunting), reisiblogid, \u201etee ise\u201c (Do It Yourself; DIY) tu\u0308u\u0308pi blogid (Lifehacker) ning ko\u0303ik muu sa\u0308a\u0308rane. Sellist liiki ajaveebid osutuvad sageli va\u0308ga nutikaks ja kasulikuks, kuna nad o\u0303petavad inimestele uusi oskusi/teadmisi, aitavad raha kokku hoida ning vaadeldava temaatika raames soodsamaid otsuseid langetada. Kirjutamise motiiv ei ole harilikult ajendatud otsesest materiaalsest kasust \u2013 blogi meediumit kasutatakse pigem oma hobi (filmihuvi, meisterdamine) ko\u0303rvalproduktide levitamiseks. Samas leidub ka olukordi, kus populaarseks kujunenud ajaveebi autor ja\u0308tkab kirjutamist vaid reklaamitulude kogumise eesma\u0308rgil."}, {"text_idx": "#000014", "text": "Parodeerimise eesma\u0308rgil peetavaid ajaveebe nimetatakse vahel ka flogideks. Taoliste kirjutiste sihiks on vo\u0303imendada reaalsest elust tuntud inimeste/na\u0308htuste negatiivseid vo\u0303i vastuolulisi ku\u0308lgi. Kirjutamise po\u0303hjuseid vo\u0303ib olla mitmeid \u2013 sageli on need u\u0308sna su\u0308u\u0308tud (teiste lo\u0303bustamiseks, lihtsalt segaduse tekitamiseks jne), kuid vo\u0303ib esineda ka palju kurjakuulutavamaid motiive (omakasupu\u0308u\u0308d, kontrollimatu viha kellegi suunas)."}, {"text_idx": "#000015", "text": "Omana\u0308olisi ja humoorikaid na\u0308iteid jagub hulgaliselt \u2013 na\u0308iteks u\u0308ks hiljutisi Eesti pa\u0308ritoluga naljablogisid, Marko Reikop so\u0308o\u0308b, pilab telereporter Marko Reikopi lembust otse-eetris erinevaid toite mekkida. Sarnaselt paigutab siia alla ka viimase kahe aasta jooksul massiliselt tuntust kogunud Estonian Moments, milles u\u0308ks estofiilist vahetusu\u0308lio\u0303pilane kirjeldab eestlaslikku ellusuhtumist la\u0308bi erinevate animeeritud gif-ide. Bitcoini huvilised on aga kindlasti kuulnud Buttcoinist \u2013 blogist, mis on ta\u0308ielikult keskendunud kru\u0308ptovaluutade diskrediteerimisele ning nende edendajate trollimisele."}, {"text_idx": "#000016", "text": "Veel kolm laialt levinud blogija tu\u0308u\u0308pi, mis va\u0308a\u0308riksid kindlasti ta\u0308iendavaid selgitusi, on: nis\u030cs\u030ci esindajad ja evangelistid, turundajad ja suhteeksperdid ning aktivistid ja maailmaparandajad. Kuna aga ka\u0308esolev kirjutis on juba niigi pikale veninud (info u\u0308leku\u0308llus!), otsustasin neid la\u0308hemalt vaadelda mo\u0303nes oma ja\u0308rgmises postituses."}, {"text_idx": "#000017", "text": "Na\u0308dal 3. Vo\u0303rgukogukonna analu\u0308u\u0308s \u2013 BitcoinTalk"}, {"text_idx": "#000019", "text": "Antud u\u0308lesande raames otsustasin uurida sotsiotehnoloogilist na\u0308htust nimega Bitcoin. Ta\u0308psemalt vaatlesin selle toetuseks moodustatud vo\u0303rgukogukonda nimega BitcoinTalk, mis on u\u0308htlasi ka u\u0308ks suuremaid ning vanimaid kru\u0308ptovaluuta huvilistele suunatud kohtumispaiku terves internetis."}, {"text_idx": "#000020", "text": "Bitcoin on P2P tehnoloogiatel po\u0303hinev detsentraliseeritud digitaalne valuuta, mis na\u0308gi ilmavalgust 2008. aastal. Bitcoini suurim erinevus varasemalt va\u0308ljapakutud e-maksesu\u0308steemidest seisneb tema hajusas arhitektuuris \u2013 u\u0308he tsentraalse kontrollpunkti puudumine raskendab selle va\u0308a\u0308rtuse manipuleerimist ning muudab vo\u0303imatuks ta\u0308iendavate \u201ckupu\u0308u\u0308ride\u201d juurdetru\u0308kkimise."}, {"text_idx": "#000021", "text": "BitcoinTalk on aga protokolli esialgsete tuumikarendajate poolt loodud internetifoorum, mis on vastava tehnoloogia ko\u0303rval eksisteerinud juba selle su\u0308nnihetkest alates. Foorum on suunatud eelko\u0303ige nendele kru\u0308ptovaluuta entusiastidele, kes on huvitatud protokolli tehnilisest arhitektuurist ning selle tulevastest arengutest. Ka\u0308esolevaks hetkeks on foorumiga liitunud u. 250 000 inimest, kelle summaarne postituste arv u\u0308letas hiljuti 5 000 000 piiri."}, {"text_idx": "#000022", "text": "Bitcoini kogukondade kujunemisloos ma\u0308ngib tehnoloogia areng eriti kriitilist rolli \u2013 tegelikkuses on kogu protokoll u\u0308les ehitatud ideele, et la\u0308hitulevikus pa\u0308a\u0308seb internetile vabalt ligi terve inimkond. Viimase aasta jooksul aset leidnud tormilise kasvu taustal on algatanud hulgaliselt uusi vabavaralisi projekte ning osaletud mitme lo\u0303ppkasutajatele suunatud platvormi ta\u0308iustamises. Lisaks sellele ja\u0308lgitakse suure huviga edasiminekuid arvutustehnikas, kuna viimane on ha\u0308davajalik valuuta kaevandamisega (sisuliselt transaktsioonide kinnitamisega) tegelevatele kogukonna liikmetele."}, {"text_idx": "#000023", "text": "Oma tugeva segmenteerituse poolest meenutavad Bitcoini kogukonnad sageli keskaegseid linnu/asulaid, mille valdav elanikkond on koondunud paari aktiivsema gildi/tsunfti u\u0308mbrusesse. Taoline jagunemine on tingitud alustehnoloogia mitmeku\u0308lgsusest, aga ka huvitundjate soovist organiseeruda teatud loogilisse struktuuri."}, {"text_idx": "#000024", "text": "Eelkirjeldatud na\u0308htuse tulemusena moodustub iga kogukonna \u201cko\u0303hus\u201d veel suur hulk alamkogukondi. Mo\u0303ned levinumad neist: \u201ctavakasutajad\u201d, \u201ctehnofiilid\u201d, \u201ckaevurid\u201d, \u201changeldajad\u201d ja \u201cideelised fanaatikud\u201d. Igal taolisel grupil on oma eesma\u0308rgid ning motiivid protokolli kui terviku populariseerimiseks \u2013 need motiivid vo\u0303ivad, kuid ei pruugi omavahel kattuda. Valik on seejuures lai ning u\u0308ldjuhul leiab iga uus kasutaja va\u0308hemalt u\u0308he su\u0308mpaatse aluspo\u0303himo\u0303tte, millega samastuda."}, {"text_idx": "#000026", "text": "Kuna huvi kru\u0308ptovaluutade vastu on globaalne ning nende kasutajaskond tugevalt hajutatud, toimub uusi ja po\u0303nevaid su\u0308ndmusi pea o\u0308o\u0308pa\u0308evaringselt. Eriti ma\u0308a\u0308ravaks on ajatu aeg no\u0308. \u201changeldajate\u201d puhul, kes peavad harjuma klassikalisest bo\u0308rsimaailmast tuntud kauplemisaegade puudumisega. Nende vo\u0303tmeperioodiks loetakse kellaajavahemikke 7:00 \u2013 9:00 (GMT +2), 14:00 \u2013 17:00 (GMT +2) ning 00:00 \u2013 02:00 (GMT +2), kuna vastavatel aegadel a\u0308rkab suurem osa Euroopa, Ameerika ning Aasia (ta\u0308psemalt Hiina) kauplejatest."}, {"text_idx": "#000027", "text": "Digitaalsete kru\u0308ptovaluutade maailm on va\u0308ga tihedalt seotud IT valdkonnaga, mille esindajaid peetakse sageli liialt tagasihoidlikeks ning introvertseteks. Seega vo\u0303ib va\u0308ita, et vaadeldav tehnoloogia on andnud palju u\u0308hist jutuainet neile, kes traditsiooniliste meediumite vahendusel oma suhtlemisvajadust rahuldatud ei saaks. Diskussioone arendatakse pea ko\u0303igil pa\u0308evakajalistel teemadel: eriti hea on, kui pealkiri sisaldab mingit konkreetset probleemipu\u0308stitust (na\u0308iteks \u2013 \u201cMida arvate ta\u0308iendusettepanekust BIP0038?\u201d ja \u201cKuidas suurendada tootja X kaevandajate to\u0308o\u0308kiirust?\u201d ning \u201cMillisel viisil vo\u0303iks uudis Y mo\u0303jutada valuuta tulevikku?\u201d)."}, {"text_idx": "#000028", "text": "Kru\u0308ptovaluutade teooria ta\u0308psem mo\u0303istmine eeldab kannatlikkust ning arvestatavat tehnilist taipu. Selle po\u0303hjal saab juba a priori ja\u0308reldada, et tegu on o\u0303ppimist ning edumeelsust soosiva vo\u0303rgukogukonnaga. Ehkki hiljutised buumid on lisanud massiliselt selliseid kasutajaid, keda ei huvitagi niivo\u0303rd protokolli tehniline aspekt (nende lisandumine on muide va\u0308ga oluline!), on intellektuaalne o\u0303hkkond siiski sa\u0308ilinud. Ta\u0308nu kogukonnas osalemisele olen saanud parema u\u0308levaate erinevatest ra\u0308si- ja kru\u0308pteerimisalgoritmidest nagu scrypt, SHA-256 ja RIPEMD ning leian, et see kogemus on olnud va\u0308ga o\u0303petlik."}, {"text_idx": "#000029", "text": "Bitcoini teemalistes kogukondades kaasalo\u0308o\u0308mine on vo\u0303rreldav mistahes teise su\u0308venemist no\u0303udva hobi praktiseerimisega \u2013 uusi ja po\u0303nevaid artikleid/diskussioone kirjutatakse juurde aina kiirenevas tempos. Kru\u0308ptovaluutade u\u0308heks tugevaks ku\u0308ljeks on veel see, et nad kannavad endas teadmisi va\u0308ga mitmest olulisest eluvaldkonnast. Seeto\u0303ttu vo\u0303ib u\u0308he liikme jaoks tegu olla eelko\u0303ige lo\u0303busa ja lihtsakoelise sissejuhatusega programmeerimisse, teise jaoks aga po\u0303neva vo\u0303imalusega saada u\u0308levaade va\u0308a\u0308rtpaberite tehnilisest analu\u0308u\u0308sist."}, {"text_idx": "#000031", "text": "Nagu juba eespool mainitud, on kru\u0308ptovaluutadega tegelevad kogukonnad harilikult u\u0308sna fragmenteerunud. Seejuures moodustuvad iga kitsama haru u\u0308mber no\u0308. huviliste \u201ctuumikgrupid\u201d, mille liikmeid mingitel (tavaliselt) objektiivsetel po\u0303hjusel kas ko\u0303rgelt hinnatakse vo\u0303i austatakse. Taolisse tuumikgruppi kuulumine kujutab endast ideaalset \u201cku\u0308lmkapi peal, klassikuuli sees...\u201d stsenaariumit ning vo\u0303ib seeto\u0303ttu osutuda a\u0308a\u0308rmiselt ho\u0303lpsaks meetodiks reaalsusest po\u0303genemiseks."}, {"text_idx": "#000032", "text": "O\u0303nneks on vaadeldavasse kogukonda alles ja\u0308a\u0308nud ka u\u0308sna suur hulk neid inimesi, kes peavad oluliseks algajate abistamist ning kasulike no\u0303uannete jagamist. Ko\u0303ige sagedamini esitatavad ku\u0308simused puudutavad seejuures na\u0308iteks sobiva arveldustarkvara valimist vo\u0303i oma \u201crahakoti\u201d turvalisuse suurendamist. Samuti on esinenud olukordi, kus osaliselt kaduma la\u0308inud parooliga rahakott suudetakse kogukonna liikmete toel uuesti lahti murda (kusjuures omaniku usaldust reetmata!)."}, {"text_idx": "#000033", "text": "Haruldased ei ole ka ko\u0303iksugu annetused ja muud heategevused: u\u0308he viimase aja va\u0308rvikama seigana vo\u0303iks va\u0308lja tuua Dogecoini toetajate u\u0308hispingutuse, mille tulemusena koguti kokku vajalik rahasumma selleks, et saata Jamaika bobimeeskond 2014. aasta Sots\u030ci taliolu\u0308mpiama\u0308ngudele."}]